Papersnake/gushiwen huggingface dataset:
相和歌辞·日出行
李贺（唐代）

白日下昆仑，发光如舒丝。
徒照葵藿心，不照游子悲。
折折黄河葵，日从中央转。
旸谷耳曾闻，若木眼不见。
奈何铄石，胡为销人。
羿弯弓属矢，那不中足。
令久不得奔，讵教晨光夕昏。
云门栈
张穆（明代）

千尺临无地，嵯岈敢厌劳。石渠牵薜带，草阁没云涛。

梦去罗浮近，歌思蜀道高。掩关春独度，未许越猿猱。
再次前韵二首 其二
王庭圭（宋代）

天公剪水落空虚，似借东风暖力驱。未用春禽催脱裤，宁闻沽酒劝提壶。

歌楼人唱郢中曲，野寺烟生香积厨。何必万钱方办酒，一杯随分岂难图。
战敖原美周公瑾
刘崧（元代）

寇初来，战宜田，烈火夜飞光照天。青山跃马壮士出，一鼓转战清炎烟。

寇复来，战周岭，马上秋风动旗影。重围突破散如云，部曲归来自雄整。

问之此战谁第一，吉水周郎本无敌。报国宁论万死功，荡家笑却千金璧。

君不闻敖原之战尤所无，最后制胜真良图。草间麾呼伏兵起，数万贼徒同日死。
和题剑门
韩昭（唐代）

闭关防老寇，孰敢振威棱。险固疑天设，山河自古凭。

三川奚所赖，双剑最堪矜。鸟道微通处，烟霞锁百层。
到观音亭
许宏（唐代）

梵宇经楼面吼门，红城西屿络包分。映阶昙影临风舞，绕洞潮音坐月闻。

钟响万家惊夜梦，舟凌千顷渡慈云。浮萍孤客登仙界，应净凡心一念纷。
入京补谪奉老母暂居清源途中感述四首 其四
卢龙云（明代）

去年秋满赵王城，秋月重圆复旅行。一笑天边投杼事，几令华发望金茎。
知县
翁定（宋代）

来时人指拙为谋，出手方知刃解牛。有病黄堂怀药问，丐归紫橐列衔留。
挽向倅
王洋（宋代）

襟量尘埃外，功名慷慨中。
人怀不满望，身有未全功。
逸气犹惊眼，驰光息转蓬。
萧条古原上，松柏自号风。
寄赵茂实大著二首
戴复古（宋代）

久坐图书府，方登著作庭。
人知才可敬，公以德为馨。
议论参诸老，文章本六经。
省中相别后，夜夜望奎星。
墨水回澜
甘守正（明代）

西昆东壁两缠辉，百折千澜有所归。会见词源倒三峡，墨池应有雾花飞。
吴门田家十咏 其九
毛珝（宋代）

长襟侈袖若僧衣，闲荡扁舟入郭嬉。好是醉归村舍晚，声声耳畔阿郎儿。
示如法禅人
释原妙（宋代）

识得根源认得伊，全身犹堕在尘围。
纵然和座都掀倒，尚有烟霞绕翠微。
小金山话别 其二
伦以诜（明代）

独上妙高台，台空孤鹤回。江山自今古，英俊岂尘埃。

天乐松涛迥，云屏露障开。坡仙有遗墨，读罢意徘徊。
凉州行
陆游（宋代）

凉州四面皆沙碛，风吹沙平马无迹。
东门供张接中使，万里来宣布袄敕。
敕中墨色如未乾，君王心念儿郎寒。
当街谢恩拜舞罢，万岁声上黄云端。
安西北庭皆郡县，四夷朝贡无征战。
旧时胡虏陷关中，五丈原头作边面。
题扇七首
陈造（宋代）

峨眉山北雪极目，方丈海中冰作壶。
我自飚轮随所往，怜渠局息寄洪炉。
念弥陀颂 其四
释怀深（宋代）

业报差殊事不同，劳生何地出樊笼。欲知自性弥陀佛，在汝朝昏一念中。
次韵和幼春山中岁暮杂感六首 其六
林朝崧（清代）

门第琅琊集凤鸾，阿戎多病带围宽。乌衣巷口头俱黑，绿竹林中影不单。

芳岁蹉跎看渐晚，哀吟抗脏和应难。何如携手江楼醉，赵女清歌张女弹。
满庭芳（寿富枢密）
张元干（宋代）

韩国殊勋，洛都西内，名园甲第相连。当年绿鬓，独占地行仙。文相风流瑞世，延朱履、丝竹喧阗。人皆仰，一门相业，心许子孙贤。

中兴，方庆会，再逢甲子，重数天元。问千龄谁比，五福俱全。此去沙堤步稳，调金鼎、七叶貂蝉。香檀缓，杯传鹦鹉，新月正娟娟。
送郑户曹
苏轼（宋代）

水绕彭城楼，山围戏马台。
古来豪杰地，千岁有余哀。
隆准飞上天，重瞳亦成灰。
白门下吕布，大星陨临淮。
尚想刘德舆，置酒此徘徊。
尔来苦寂寞，废圃多苍苔。
河従百步响，出到九里回。
山水自相激，夜声转风雷。
荡荡清河堧，黄楼我所开。
秋月堕城角，春风摇酒杯。
迟君为坐客，新诗出琼瑰。
楼成君已去，人事固多乖。
他年君倦游，白首赋归来。
登楼一长啸，使君安在哉。
送王深道归黄岩云霞居并简李微之周子靖吴毅
刘宰（宋代）

之子云霞居，地隔千万山。
三年三过我，一见一开颜。
袖出西游编，字字破天悭。
可怜东门享，不及海上閒。
后会不可期，天步方艰难。
赠别可言无，鸟倦宜知还。
白发暮倚闾，山空水潺潺。
道逢两伦魁，风采照人寰。
出处各有适，为问二者间。
李周两太史，笔削凛二班。
为问静中得，何方济时艰。
老我疾病馀，癙尤涕空潸。
回雁可寄书，勿诿殆且烦。
砚湖并引
陆游（宋代）

群山环一湖，湖水绿溶漾，微风掠窗过，亦解生细浪，余流浸翠掠，倒影写青嶂，自然出天工，岂复烦巧匠。
病夫屏杯酌，不遣运酒舫；时时挹清泚，笔墨助豪宕。
帖成龙蛇走，诗出雷雨壮。
从今几砚旁，一扫蟾蜍样。
越问 其五 鱼盐
孙因（宋代）

百川会同沧海兮，浩不知夫津涯。吐云涛以澜汗兮，沃日御而渺瀰。

藏巨灵之赑屃兮，见天吴之惚恍。戴五山之嶪峨兮，涵百怪之陆离。

巨鱼出没其中兮，不知其几千里。鼓浪沫以成雾兮，嘘云气以成霓。

任公子之投竿而钓兮，五十犗以为饵。阅期年而得鱼兮，牵巨钩而下之。

鬐鬣怒而刺天兮，白波涌而山立。膏流溢而为渊兮，颅骨积而成坻。

自浙水以东兮，无不餍若鱼之肉。彼赤鳝黄颡何足数兮，又况梅鱼与桃鲻。

维天地之宝藏兮，有煮海之鹾盐。曝曜灵以摝涉兮，浮莲的以试卤。

编筼筜以为槃兮，处烈焰而不灼。霜铅倏其凝冱兮，霜花飒其的皪。

兹海若之不爱宝兮，丰功被乎天下。抑造化之自然兮，讵人为之力假。

客曰富哉鱼盐兮，此越国之宝也。是特以利言兮，吾愿闻其上者。
一剪梅 半开红梅
钱和（宋代）

岭上江头春信通。已破和风，尚怯尖风。冰心半吐晓烟笼。

睡眼初红，笑脸新红。

猜杏疑桃总不同。高士眠慵，美女妆慵。更无人处倚帘栊。

香浅深中，艳淡浓中。
送萧晋卿西行
李伯玉（宋代）

上马能击贼，下马能草檄。
萧郎负此文武之全才，当卧元龙楼负尺。
屏山阅尽眼中人，磊落深沉只识君。
冷官不受人料理，拄笏时看西山云。
与君尝谈秘书阁，负二秦城锦相错。
第恐羌儿或弄兵，今日始知先一着。
自有龙图十万兵，请乘一障终权轻。
初闻召至青油幕，袖中已草从军行。
相国谋深古来少，想见智囊谈未了。
贺兰鼠子不足平，底用西征出师表。
凉州久苦寒烟埋，今年定见玉关开。
凯旋只在春风后，趁取闲闲登吹台。
徐俟斋画芝
郑任钥（清代）

采蕨归来日已移，写将三秀寄遥思。秋风满眼嗟零落，岩谷何人和《紫芝》？
柳
释智圆（宋代）

融融春色伴花荣，浓翠参差雨乍晴。
低拂冷烟元亮宅，静笼明月亚夫营。
叶浮晚水愁眉细，絮落春衣雪片轻。
莫上隋堤思往事，万株萧索傍河声。
读韩非子
释文珦（宋代）

非本韩国诸公子，胡乃人形心蝮{尴监换虫}。
身既入秦而媚秦，肆无忌惮浮商李。
狂言著书三十篇，读者能无污脣齿。
且言仁义不足用，唯有严刑堪致治。
斯言岂足称人言，反悖经常灭天理。
且秦为虐犹庶几，名教不容良可耻。
昔者韩虔尝篡晋，远遡其源固应尔。
吾欲火书而人人，周孔之道不如是。
新正二日降旨加赈去岁淮徐被水州县诗以纪事
弘历（清代）

木德初莩甲，民艰切体乾。念彼淮徐间，灾馀实可怜。

宣房亟就功，黄流始归川。次第事疏筑，期多涸洳田。

春耕纵不误，冬寒信其然。棣通阳德昭，万物欣陶甄。

一方鸿雁集，宁忍恝视旃。椒屏绨几张，南望心为悬。

加赈颁新纶，恺泽因时宣。讵啻行故事，还殷祈有年。
戏书
方回（元代）

春天晴更好，无奈恶情怀。
马死鞍空在，花开酒欠佳。
邻医赊药饵，侍婢典簪钗。
倚杖吟还喜，新分孔暮楷。
中秋月 其二
徐积（宋代）

珠箔珊珊挂玉钩，金梯轧轧倚红楼。桂摇团影上层汉，桐坠疏红才半秋。

万顷玉田和露白，一环瑶水带霜流。何人独向绣帏泣，烛泪淋漓香篆幽。
大父遣赴奉天 其一
方观承（清代）

重闱倚衰白，我行将何之。寻常未易别，况乃天之涯。

饥寒驱冷未，汗漫无家归。生计在干人，得失难预持。

敝裘支冻骨，膻酪充路饥。辛苦付前途，孤踪行李微。

回首望朔风，泪眼垂冰丝。翻笑穷途泣，一身何多悲。
湘西四绝堂再送蔡如晦 其二
郭祥正（宋代）

尝读大易辞，可止戒遇险。麓山俯城郭，盘盘进以渐。

重岗如连环，斗起若圭琰。佛宫敞金碧，儒舍陋茅广。

修篁万兵肃，老柏壮士俨。独鹤时一鸣，众鸟归翼敛。

兰风新麝裂，芰雨真珠飐。虚堂群动寂，冠缨堕枕簟。

颓然委支体，清梦竟无魇。引坑酌醇醑，激齿碎圆芡。

载歌少陵篇，一重复一掩。桃源归路隔，回首惊俗检。

不唯纵逍遥，且喜远邪谄。清湘稚子浴，其乐吾与点。

况闻长老言，了悟生理忝。心如碧莲花，忍使红尘染。

又爱御史碑，白玉不可玷。能忘迁谪忧，直笔正褒贬。

清旷终何为，名迹漫镌剡。吾君方更化，凡百务节俭。

楚封劳贤侯，重地比二陕。施为若霖雨，一饱苍生歉。

新法持以归，恋山休荏苒。想当奏御时，和气动舜脸。

拜恩明光殿，日射腰金睒。
赠道士刘友鹤
高斯得（宋代）

翰林纷万族，白鹤称善鸣。
标榜在诗易，斯义渊然精。
子今自羽客，复慕胎仙名。
烟煴吐奇讯，警露争圆清。
平皋播馨兰，广隰荫芳苓。
於焉事飞薄，安得有恶声。
聋俗讵知我，胡为枉撄情。
帝乡阔万里，短羽毛遐征。
赋得越王台送万载敖司令之官
郭钰（元代）

层台高与越山齐，南斗诸星入地低。海气秋澄鸿雁到，野烟春合鹧鸪啼。

官船北走输珠翠，幕府南开振鼓鼙。侧想到官多暇日，登临长听玉骢嘶。
雨华台
释元肇（宋代）

高立讲经台，浮云四面开。地中遗石子，天上雨华来。

塔老香灯冷，夜深神鬼哀。回看六朝事，只有冢成堆。
行香子 秋思
董俞（清代）

秋浦溶溶。秋岭重重。怅登临、水杳山穷。愁人心上，何处相逢。

在雁声边，叶声外，雨声中。

三秋作客，十年心事，恨迢遥、芳讯难通。炉烟初碧，灯芯徒红。

任羁怀冷，吟怀淡，酒怀慵。
南歌子（四月二十六日集客临芳观）
叶梦得（宋代）

麦陇深初转，桃溪曲渐成。绿槐重叠午阴清。更有榴花一朵、照人明。

画栋清微暑，疏帘入晚晴。请君坐待縠纹平。看取红幢翠盖、引前旌。
二难双美诗为大参张公赋
胡应麟（明代）

猗欤三百篇，张仲颛孝友。四姓雄金阊，吴趋实材薮。

森森五丹桂，扬芳赞皇囿。惟时疫疠侵，高堂阨阳九。

饔飧滞床笫，汤药盈鬲卣。诸昆竞扶侍，昏旦递奔走。

叔也尤徬徨，虮虱生带纽。露祷临中逵，恍惚心语口。

母算倘可延，儿躬曷遑有。昊天若倾听，冥冥肯其首。

沈疴遽霍然，衰札起蒲柳。一死全吾心，庸恤近与久。

飞腾属少公，万卷穷二酉。大孝昭显扬，龙章焕星斗。

元方操实奇，季方遇宁偶。峨峨二难列，异代同不朽。

二难既表吴，双美尤擅越。缅怀神仙尉，微官寄太末。

束带见督邮，甘等绛灌列。去思二十载，高风柳下颉。

积庆流参知，振代睹人杰。诗礼闻家庭，颂赋起岩穴。

读书直中秘，五车恣渔猎。升沈递扬历，显晦互更涉。

直声耸庙堂，上考奏藩臬。大旆翔三衢，棠阴半姑蔑。

遗民泣往躅，故老颂休烈。厅事垂双松，步武俨对越。

熙朝述盛事，名宦祠世业。至行通神明，清芬播齿舌。

弟昆洎父子，后先迥光绝。令誉收一门，千古垂阀阅。
侨寄山居霍然几月凡见之於目闻之於耳者辄缀
王志道（宋代）

纺车才了办缫车，涧水当门足沤订。
输却官租偿却债，今年犹剩百斤茶。
姚江
释昙莹（宋代）

沙尾鳞鳞水退潮，柳行出没见渔樵。
客船自载钟声去，落日残僧立寺桥。
古意寄呈王侍郎
戴叔伦（唐代）

夜光贮怀袖，待报一顾恩。日向江湖老，此心谁为论。
诚上人试手游方二首 其一
释德洪（宋代）

随处千岩万壑，一钵云行鸟飞。岁月却还惊浪，蒙头破衲同归。
送武进郑明府
宋之问（唐代）

弦歌试宰日，城阙赏心违。北谢苍龙去，南随黄鹄飞。

夏云海中出，吴山江上微。甿谣岂云远，从此庆缁衣。
和州留别穆郎中
刘长卿（唐代）

播迁悲远道，摇落感衰容。今日犹多难，何年更此逢。

世交黄叶散，乡路白云重。明发看烟树，唯闻江北钟。
晋阳道中
赵鼎臣（宋代）

路入羊肠里，师行鼠穴中。山田如越俗，板屋类秦风。

形势无加损，污隆有异同。百年开寿域，兴国太平功。
无用顶相赞
释如净（宋代）

打杀宣州花木瓜，爆出越州翁木大。
血滴滴风衮剑轮，黑漫漫木天罪过。
咦，描邈者个贼头，
三千里外谁耐面热而汗迸流。
舟行钱清柯桥之间
陆游（宋代）

逾年梦想会稽城，喜挂高帆浩荡行。
未见东西双白塔，先经南北两钱清。
儿童鼓笛迎归舰，父老壶觞叙别情，想到吾庐犹未夜，竹间正看夕阳明。
贾天锡惠宝薰乞诗多以兵卫森画戟燕寝凝清香
黄庭坚（宋代）

险心游万仞，躁欲生五兵。
隐几香一炷，露台湛空明。
寄江城口占
董嗣杲（宋代）

蹉跎岁事空，次第春风起。
雪消夕阳平，彻底清江水。
颂古十一首 其四
释普济（宋代）

风头策起罗生网，更向无风煖处张。两度劳心又劳力，更无鸾凤敢呈祥。
踏莎行 投方乔誓书
紫竹（宋代）

笔锐金针，墨浓螺黛。盟言写就囊儿袋。玉屏一缕兽炉烟，兰房深处深深拜。

芳意远穷，花笺难载。帘前细祝风吹带。两情愿得似堤边，一江渌水年年在。
读工部诸将五首感次其韵 其一
傅为霖（清代）

郁郁卢龙塞上山，瀛环岱岳拱雄关。谈天幻出乾坤外，列国奇分昴毕间。

瓴水直从高屋建，鼓声那计左轮殷。南宫不少中兴将，谁是差强吴子颜。
答侗 其二
彭汝砺（宋代）

花即是空空是花，算来无恶亦无嘉。凌烟老将今无事，四海车书浑一家。
西郊晚步
杨学李（宋代）

江城五月风雨馀，岭南地僻少驰驱。政馀长日无与俱，寻幽步屧城西隅。

地平山远迷绿芜，垂阳深处闻鹧鸪。萦纡小径逅浮图，松风夹道如笙竽。

清池冷浸秋水菰，如有露气侵庭梧。桃笙院静横竹奴，栩栩清梦游冰壶。

觉来残照不可呼，更待好月同归涂。
寄闻人茂德 其二
李正民（宋代）

未捐辛苦读书灯，老矣犹怀伯业能。齐国吹竽吾独否，荆山泣玉恨难胜。

满籯自足传儿子，堆案何劳谢友朋。已注虫鱼穷窈眇，却游溟海看鹍鹏。
句
吕夷简（宋代）

人归北阙知何日，菊映东篱似去年。
丁巳九日携酒要叔问登通道门楼而江彦文寄玉友适至因用己未岁吴下九日诗韵作
程俱（宋代）

凉秋风物正清华，极目高楼不见花。老境固知无乐事，醉乡聊欲寄生涯。

银钩远寄清桐滑，玉液亲题赤印斜。笑引壶觞成一醉，歌筵遥想鬓堆鸦。
新楼诗二十首。龟山
李绅（唐代）

一峰凝黛当明镜，十仞乔松倚翠屏。秋月满时侵兔魄，

素波摇处动龟形。旧深崖谷藏仙岛，新结楼台起佛扃。

不学大蛟凭水怪，等闲雪雨害生灵。
颂古二十八首
释道川（宋代）

丙丁童子来求火，再问炎炎燎面门。
过现未来三世佛，不离其中转法轮。
武仙
徐积（宋代）

冠佩严严坐绛云，环兵列仗是何人。诸仙禀命群灵肃，玉册金符尽在身。
叔父给事挽词十首
黄庭坚（宋代）

平生治狱有阴功，忠孝临民父母同。
赣上樵夫谈卓令，宣城老吏识于公。
元夕阴雨孤城愁坐适魏十二介然书来言琼台将然万炬因以寄之
李光（宋代）

海滨遇元夕，况值愁阴天。重云障佳月，微雨杂瘴烟。

孤城欲黄昏，里巷已萧然。荒祠鼓坎坎，老巫舞蹁跹。

挥杖眩村氓，捩齿传神言。异域俗尚鬼，殊形耳垂肩。

邦人素敬畏，香灯竞骈阗。使君招我饮，老病不得前。

有如伏枥马，硉兀难加鞭。遥知琼台上，万炬照绮筵。

幽人正愁绝，跏趺坐深禅。雾霭埋群山，不碍孤月圆。

茅庵一灯留，照我独不眠。夜阑香篆销，息息火自传。

何当访羽客，同上罗浮巅。
婺州试院后有宋皇子魏王节度使碑院故节度使第
顾于观（清代）

立傍残阳看古碑，双松殿角隐蛟螭。河山一去成千古，笙鹤重来是几时。

复道云深迷客屐，丛篁春尽老孙枝。浮图空外闻铃语，琐院庭闲月上迟。
留题江秀才旧居
范仲淹（宋代）

结舍近沧洲，江山不外求。
我来明月夜，更得主人留。
次韵唐子光席上赏梅
范成大（宋代）

玉枝横斜照清空，纤手捻香口口公。
水部无人广平去，後来我辈犹情锺。
谁喷昭华送愁绝，叫云三弄怨斜月。
径须踏雪问前村，莫待马蹄如踣铁。
春风压尽百花桥，尊前仍有董娇娆。
惜无楚客歌成雪，空有萧郎眼似刀。
送李伯勇分教阆州
吴泳（宋代）

明王不兴威凤衰，直笔无传老麟死。
春秋大谊炳如日，读者昏昏视为史。
濂溪之后伊川程，文字虽少源流真。
抉开宝藏得胡子，一洗纸上千秋尘。
伯兮有勇弗可遏，高阁诸儒祖河洛。
群玉洞见标月指，众醉醒闻候风铎。
当年进书一布衣，能取天上清名归。
秋澄讲幄玉色动，春拂秘馆芸香霏。
红尘不踏东华路，绿绮还携阆风去。
舟行若上离堆山，莫把鲁公雄文劲笔埋没苍苔间。
病中
丘葵（宋代）

数日喉何嗄，三年肺未苏。
自知愁不禁，谁复问何如。
病体作冬夜，山庄独老夫。
恐伤阿{上弥下女}意，不敢寄家书。
同梁思立邓君肃梁少仲林开先宿梅庵
黎民表（明代）

名山宜结夏，亦自断尘情。支竹同僧懒，煎茶爱水清。

石间移席坐，松下挟书行。但惬浮生兴，无忧佛不成。
九月五日晴暖步后园
范成大（宋代）

海气烘晴入断霞，半空云影界山斜。
轻罗小扇游蜂畔，只比东风有菊花。
隆兴书堂自警三十五首
陈淳（宋代）

克己贵乎严，存心大而正。
改过勿惮吝，任道尤须劲。
吾谪海南子由雷州被命即行了不相知至梧乃闻其尚在藤也旦夕当追及作此诗示之
苏轼（宋代）

九疑联绵属衡湘，苍梧独在天一方。
孤城吹角烟树里，一月未一江苍茫。
幽人拊枕坐叹息，我行忽至舜所藏。
江边父老能说子，白须红颊如君长。
莫嫌琼雷隔云海，圣恩尚许遥相望。
平生学道真实意，岂与穷达俱存亡。
天其以我为箕子，要使此意留要荒。
他年谁作舆地志，海南万里真吾乡。
句
双涧（宋代）

雨露桑麻清夜话，晴明柳少年心。
僧房夜坐
高翥（宋代）

万枝松里一篝镫，知是山房第几层。静夜数声清磬响，上方应有诵经僧。
寿邳州致仕都督韩公八十
程敏政（明代）

纳节归来二十秋，丹心犹在雪盈头。口传豹略勋名远，身赐龙衣宠眷优。

寿域拟过周尚父，辕门相近汉留侯。贤郎接武先诸将，新总军储十万舟。
贵溪在信州城南其水西流七百里入江
晁补之（宋代）

玉山东去不通州，万壑千岩隘上游。
应会逐臣西望意，故教溪水只西流。
山居闲思
罗与之（宋代）

雨作糟床注，秋生鲈鱠思。
卷帘了清景，沉水袅烟丝。
芙蓉歌
黄圣年（明代）

唤侬玉芙蓉，爱侬面相似。谁知山上峰，亦与侬同字。

山上芙蓉空嵯峨，水上芙蓉秋露多。面上芙蓉当若何。
班婕妤
崔道融（唐代）

宠极辞同辇，恩深弃后宫。自题秋扇后，不敢怨春风。
和于沧岩明府东湖曲 其四
朱霈（清代）

湖边娇女怯春波，欲浣春衣愁柰何。不唱《洗红》及《白纻》，年来学得《懊侬歌》。
游七星岩和曾景亮同年
赵崇垓（宋代）

地本乎阴窍本空，岩名以斗古传风。世人适意为行乐，造物何心著巧功。

弱水蓬莱仙境界，石桥方广佛神通。达观不作尘寰看，笑挹天浆乐在中。
磨崖碑
江琼（宋代）

元水部磨崖碑，为唐中兴作也。
唐事已矣，而碑崖□□独存。
本朝诸贤相与题咏，如张宛邱时有游人打碑卖之句。
□古一言□□□□□不已。况今打碑卖者，
壹岂漫郎宅畔零陵诸孙自为之□□□□□也。感天宝之骏功，
嗟次山之坠绪，因借宛邱所□实□□□□□。
凄凉浯水迹如扫，漫郎宅荒崖畔草。
雨淋日炙骨癯，磨得人间岁月老。
粤从天地开辟来。经济何代无奇才。
若得高名烂青史，底恨白骨埋黄埃。
孽臣边将乱国纪，郭公千载凛不死。
纪在中兴第一功，三绝宁论文与字。
吁嗟古往而今来，插天何处无石崖。
两京未复百战罢，铜驼荆棘谁能开。
世事轮云可悲慨，文学老生品何在。
念奴娇·锦城城北
京镗（宋代）

锦城城北，有平湖、仿佛西湖西畔。载酒郊坰修禊事，雅称兰舟同泛。麦垅黄轻，桤林绿重，莫厌春光晚。棹歌声发，飞来鸥鹭惊散。好是水涨弥漫，山围周币，不尽青青岸。除却钱塘门外见，只说此间奇观。句引游人，追陪佳客，三载成留恋。古今陈迹，从教分付弦管。
九峰十景 其七 乌头竹坞
林光（明代）

乌头疗白头，种药堪自足。日长陟高坞，心洗千挺玉。
吊潇湘妃子林黛玉二首(1) 其一
费墨娟（清代）

淡烟漠漠雨飘飘，湘馆依然事寂寥。今日芳魂何处觅？空留窗外竹萧萧。
贺苏邛州移鼎州兼呈八座四绝
史尧弼（宋代）

州并重湖水入云，天边鸿雁影还分。
政成鲁卫因循地，人是茅山大小君。
得邻几书
刘敞（宋代）

君乘使者车，我为列郡守。地理秦与越，天文井兼斗。

梦寐且不通，言笑安得同。忽传咫尺书，远愧西南风。

衰老容貌迁，忧患志气落。闻君白纷如，我亦不如昨。

舍书计离别，忽忽三四年。一日成九秋，此语犹信然。

天地大逆旅，外物不可必。出处多舛驰，相逢定何日。

尚禽晚且游，沮溺长耦耕。此意虽未合，且当勤寄声。
江亭晚思
陆游（宋代）

本自无闲况有忙，远坊兀兀送年光。
太空不碍云舒卷，高枕宁论梦短长。
山破霁烟千万叠，鸟横潮浦两三行。
年来自笑诗情减，愁绝奚奴古锦囊。
闻觉阿上人拄锡支硎用前寄焦山韵柬之
何其超（清代）

黄叶无人径，支床卧冷烟。诗寒收石气，云活养松年。

铜井一林雪，寒山千尺泉。此间傥相见，除是不谈禅。
中秋夜家宴咏月
朱淑真（宋代）

九秋三五夕，此夕正秋中。天意一夜别，人心千古同。

清光消雾霭，皓色遍高空。愿把团圆盏，年年对兔宫。
丁少明挽诗
叶适（宋代）

枕冷秋山不记年，时时逸想醉看天。
吟成绝妙惊人句，散尽粗浮使鬼钱。
万卉有情风暖后，一筇无伴月明边。
新来王子碑能说，笔意堪将此共传。
耘村麦熟
朱翌（宋代）

君不见五经纷纶井大春，不得已见阴将军。
将军故为设麦饭，推去去不食言非诚。
又不见刘怀慰作齐太守，帘吏籍中自称首。
邦人馈米不肯取，示以麦饭吾所有。
我有郭内一亩田，带经荷耡原有年。
今年麦熟始一饱，久饥客子俱来前。
姓名久与市朝绝，将军薄饭不吾设。
设不强学刘公清，但使儿曹知稼穑。
挽歌词三首
释智圆（宋代）

萧萧墓后千竿竹，郁郁坟前一树松。
此处不须兄弟哭，自然相对起悲风。
拜越公墓因游定水寺有怀源老
唐彦谦（唐代）

越公已作飞仙去，犹得潭潭好墓田。老树背风深拓地，

野云依海细分天。青峰晓接鸣钟寺，玉井秋澄试茗泉。

我与源公旧相识，遗言潇洒有人传。
上巳夜虎丘舟中社集即席赋呈吴梅村先生 其二
任绳隗（清代）

今夕岂非良宴会，关西江左共登坛。星临万舸传杯暖，剑聚双龙出匣寒。

酒到夜深生气槩，诗成水际得波澜。相看各有行藏意，金马何尝却钓竿。
寄二华隐者
种放（宋代）

我本厌虚名，致身天子庭。
不终高尚事，有愧少微星。
北阙空追悔，西山羡独醒。
秋风旧期约，何日去冥冥。
和罗舜举三首舜梦中得腊酒催诗处春幡剪彩时
廖行之（宋代）

世无良乐久，骥足谩驱驰。
尚喜心无愧，渠忧人未知。
尘埃浑眯目，魂梦识佳时。
好在张仪舌，男儿讵可期。
杭州次周大韵
蔡肇（宋代）

湖边莲叶已田田，闻道花开胜去年。
君不御兮应有恨，风其吹汝未应仙。
韵词合继菑公作，郡守谁如白傅贤。
却使诗翁閒著笔，滔滔长句涌言泉。
同文潜送况之谏议十四丈守潞过成季作
晁补之（宋代）

午投李同年，下马汗如洗。
城南迫送客，虽懒聊尔耳。
出门缭陂迫，白鸟起深苇。
佛宫横晚霁，窈窕间一水。
借问客何人，谏垣有直气。
吾人浮丘伯，聊可与把袂。
如此邂逅何，得酒亦佳事。
官闲犹有守，旋折窘六辔。
可怜千红蕖，的皪奼晚市。
便当夙驾行，秋风如箭驶。
丁丑元夕
黎廷瑞（宋代）

嫋嫋条风至，悠悠桂影升。
黄昏村市鼓，红日社林灯。
节序更悲乐，乾坤几废兴。
龙城旧游处，说着泪沾膺。
谒工部林乙垣夫子墓
林培张（清代）

心香默祝荐杯羹，为答师恩尽弟情。一第还山无限好，五年掌教有馀声。

斯文将丧收残局，净土难寻上玉京。桃李三千惟我在，精灵来鉴老门生。
江南送北客，因凭寄徐州兄弟书（时年十五）
白居易（唐代）

故园望断欲何如，楚水吴山万里馀。

今日因君访兄弟，数行乡泪一封书。
寄张子直 其一
彭汝砺（宋代）

常愿从君授古书，血诚沥尽更无馀。漂流岂意来深野，系滞无无后从车。

踪迹浸违南郡帐，梦魂长绕武侯庐。仁人有意收庸贱，时寄声音一起予。
县斋秋日雨后寄李圣和
刘挚（宋代）

置闰岁八月，祝融冒秋权。当代不肯归，滞暑歊以延。

金行奋刚不，天令惩骄愆。一雨恶气死，百物疲瘵痊。

阴阳战既定，灏气苏天渊。揫敛物得性，丰给民有年。

小轩占幽寂，危坐凉翛然。身如赦炮烙，蓬山弄飞泉。

冷风啸梧竹，清响摇碧鲜。净几少喧蝇，高檐除嘒蝉。

烦心爽已蜕，尘观清疑仙。于兹饬前懈，图书猎陈编。

晤言隔朋类，披卷盟圣贤。乐此怀高风，北望心悁悁。
偈十三首
释慧空（宋代）

山僧才到雪岭，打就无底铁船。
使人真觉海中，运载情与无情。
感遇 其三
朱鹤龄（清代）

败叶鸣空阶，号虫吊秋影。默默谁与娱，忧忧互相引。

达人感无生，志士抱遥省。苟无繁霜驱，安得腐草屏。

天心警虚华，物性趋严冷。徒深憔悴悲，此意谁能领。
怅望雁山云
舒岳祥（宋代）

怅望雁山云，柴门一欠伸。
笭箵潭底影，襏襫雨中身。
红煮溟波日，青回烧地春。
青城新裸奠，余景付诗人。
和曾伯容梅诗二首 其二
饶节（宋代）

欲开不开香满枝，小池枝映碧琉璃。岭头功德真相似，不点光明待几时。
送沈秀才下第东归
贾岛（唐代）

曲言恶者谁，悦耳如弹丝。直言好者谁，刺耳如长锥。

沈生才俊秀，心肠无邪欺。君子忌苟合，择交如求师。

毁出疾夫口，腾入礼部闱。下第子不耻，遗才人耻之。

东归家室远，掉辔时参差。浙云近吴见，汴柳接楚垂。

明年春光别，回首不复疑。
与赵书年话旧追忆其尊人山子
叶燮（清代）

隔世荀陈隔日情，朱颜皓首两心惊。文章涕泪仍声价，冰雪关河竟死生。

重睹风标堪和鹤，自怜衰老续鸣莺。庭梧竹影难忘夕，怕见城西暮色横。
郊庙歌辞。褒德庙乐章。褒德
佚名（唐代）

家著累仁，门昭积善。瑶篚既列，金县式展。
消息·度雁门关
朱彝尊（清代）

千里重关，凭谁踏遍，雁衔芦处？乱水滹沱，层霄冰雪，鸟道连勾注。画角吹愁，黄沙拂面，犹有行人来去。问长涂斜阳瘦马，又穿入，离亭树。
猿臂将军，鸦儿节度，说尽英雄难据。窃国真王，论功醉尉，世事都如许！有限春衣，无多山店，酹酒徒成虚语！垂杨老，东风不管，寸丝烟絮。
入塞二首 其二
沈彬（唐代）

苦战沙门卧箭痕，戍楼闲上望星文。生希国泽分偏将，死夺河源荅圣君。

鸢觑败兵眠白草，马惊边鬼哭阴云。功多地远无人纪，汉阁笙歌日又曛。
暮冬离京师
胡宿（宋代）

雪中愁买出关符，又著青衫事府趋。燕市有金还贵马，邓林无树可栖乌。

鸱夷痛饮倾家酿，如意狂歌缺唾壶。朝野多欢天子圣，目瞻东阙步踟蹰。
念奴娇（和曾宏父九日见贻）
刘一止（宋代）

江边故国，望南云缥缈，连山修木。远忆渊明束带见，乡里儿曹何辱。世味熏人，折腰从事，俯仰何时足。可怜菊下，醉吟谁共徵逐。

我爱九日佳名，飘然归思，想当年丘谷。梦绕篱边犹眷恋，满把清尊余馥。援笔洪都，如君英妙，满座方倾属。月台挥袖，叫云声断横玉。
敷文阁学士李仁甫挽词十绝
周必大（宋代）

鸣佩甘泉不乏人，谁能博古复通今。
直如汲黯非游侠，忠似更生不铸金。
江城子 牡丹
段克己（宋代）

百花飞尽彩云空。牡丹丛。始潜红。培养经年、造化夺天功。

脉脉向人娇不语，晨露重，洗芳容。

却疑身在列仙宫。翠帷重。瑞光融。烁烁红镫、閒错绿蟠龙。

醉里天香吹欲尽，应有悟，夜来风。
入晋阳
韩邦奇（明代）

又策征车入晋阳，青山无数晚苍苍。秋深畦黍经霜熟，雨后林花见日香。

几逐孤蓬淹岁月，漫看流水叹年光。遥思故国东篱下，三径无人蔓草长。
罗浮望海作
岑澄（清代）

梅花村里荒鸡唱，溪曲微闻人语响。野客贪看海色澄，揽衣直蹑芙蓉上。

芙蓉四百多奇峰，芒鞋踏遍仙人踪。余霞半掩铁桥树，飞瀑远应黄龙钟。

此时雨霁烟岚辟，露出东南半天碧。天边银海抱山流，山前片片琉璃色。

波涛澒洞江为开，晶莹万里无纤埃。但见微茫雪山白，远自琉球日本一发之中来。

风声水声倒卷石楼动，万壑千岩浩呼汹。冯夷龙女杂沓舞，目眩心惊两肩耸。

恍惚身寄蓬莱巅，悬崖拍手追飞仙。下临弱水一万丈，沙渚漠漠吹寒烟。

我闻秦时有客徐福子，楼船入海携男女。衰龄吃得神仙药，天地至今犹不死。

散发亦欲凌沧洲，倒骑蝴蝶趋中流。摆脱浮世谢尘鞅，海山一住三千秋。

噫！何当海山一住三千秋。
铜雀台（一作张瑛诗）
张琰（唐代）

君王冥漠不可见，铜雀歌舞空裴回。西陵啧啧悲宿鸟，

高殿沈沈闭青苔。青苔无人迹，红粉空自哀。
赵君宝宣慰别三十五年矣末由再晤近张倩仲实
牟巘五（宋代）

伯子尧夫豪杰人，四时佳致四时春。
静能观动一机活，会复乘元千克淳。
造物生生还化化，世情故故又新新。
不妨长尚亭中醉，自觉冲融气味真。
立夏日雪
戴望（清代）

天意吁可怪，无端夏雪飞。纷纷断江路，片片送春归。

愁说临安事，忧闻溧水围。无憀还对此，默坐念庭闱。
盱眙县怀古用杜工部九成宫韵
倪承宽（清代）

盱眙南山湄，泗城浸如臼。雉堞宛然围，流波荡缺口。

城心矗浮宛，晃朗存户牖。想当水未潴，山城大于斗。

洪涛倾天吴，巫支祁骇走。遂使妇子居，竟作蛟鼍薮。

导川顺水性，神禹功不朽。水由地中行，妙用传希有。

后乃违厥度，湮水水失守。宣防英哲能，法鉴千载后。

长空松风回，凭轩惆怅久。掘地伊何人，注海重搔首。
雨夜感怀二首 其一
周棐（元代）

卧闻窗间雨，萧飒夜将深。转望壁上灯，依微照孤衾。

抚兹凄绝候，感此迟暮心。平明视青镜，白发满华簪。
陪权郡符正民九日游西山
郑刚中（宋代）

符公寄郡理，犀刃不可触。
白书庭无讼，一切就整萧。
秋风九月凉，闲暇顾僚属。
谓兹落帽会，千载有贤躅。
西山多爽气，盍亦具艰仆。
晓出古城隅，薄雾隐疏木。
乍见溪山明，已洗簿书俗。
云间阿兰若，小步偏深曲。
逸兴不受制，更到山之麓。
吊古动高怀，临风展遐瞩。
扶光迫西汜，回棹泛清渌。
钩帘陈密坐，罗列进肴餗。
宾这岸巾帻，礼数免挽束。
时因笑语惊，鸥鹭入芦竹。
导从偃旌旗，城郭初灯烛。
我愧人物微，情睠久虚辱。
终日陪后乘，可但玩黄菊。
亦复见民田，枯秸瘦无谷。
那能给租赋，止可纵刍牧。
吾民窘穷状，蠹损非一日。
愿施膏泽手，小使千里足。
化此登高乐，伴散入幽谷。
尽令登春台，老稚同鼓腹。
公徐登庙堂，摩天逞鸿鹄，
下瞰清中原，更作四海福。
老矣
屈大均（明代）

儿女半强葆，啼饥不断声。贫令慈孝损，愁觉死生轻。

旧叶当春落，新花向腊荣。时乎那可再，老矣泪空倾。
一翠亭二首 其一
萧立之（宋代）

隔水山青欲染衣，一檐云影树高低。白鸥似笑客尘土，飞过亭前却下溪。
水仙操
薛季宣（宋代）

海山中兮四无居人，海之涛兮渺漠而无垠。浮空舆地兮，风云滥其出没。

朝而潮夕而汐兮，浩兔乌之吐吞。彼鸟兮鸣飞，彼鹿兮跂跂。

聊淹留兮岁聿其暮，鼓丝桐兮从夫君而与归。
龙昌寺西轩
赵抃（宋代）

樽酒西轩共倚栏，更无尘事见颜间。留诗都士知公否，仁者从来不厌山。
送南台长老
王庭圭（宋代）

祝融峰畔南台路，杰阁危栏上云雨。绣木泥金好佛堂，撞钟击鼓闻潇浦。

瀛洲仙人东道主，谓敢招提境中住。请公说法也大奇，要公别下一转语。
题南宁宁指挥松桂轩
邓林（宋代）

高轩静对柳营开，嘉木曾和雨露栽。龙蛰嘘云从地起，兔灵分种自天来。

一庭晚翠笼毡帐，万斛秋香落酒杯。文武元戎襟度雅，定应谈笑奠南垓。
青玉案·三年宋玉墙东畔
晁补之（宋代）

三年宋玉墙东畔。怪相见、常低面。一曲文君芳心乱。匆匆依旧，吹散，月淡梨花馆。秋娘苦妒浮金盏。漏些子堪猜是娇盼。归去相思肠应断。五更无寐，一怀好事，依旧蓝桥远。
因客话有感
李正民（宋代）

女子争桑事至微，两国暴骨实堪悲。太行孟门岂崭绝，坐觉人情尤崄巇。
送别
沈与求（宋代）

老觉交情重，贫知世路高。相看心已折，此别梦应劳。

未用脂长毂，须听咏大刀。平生故人意，能费几绨袍。
冬景 梅蕊惊眼
刘辰翁（宋代）

又是梅新蕊，寒凋季子裘。抚时惊岁晚，满眼使人愁。

江路春如许，阑干泪不收。别君从灞水，举目在扬州。

月已成孤影，花应怪白头。数声羌笛弄，忍见坠珠楼。
送刘寺簿知衡州
彭龟年（宋代）

刺史官已尊，郴左郡尤古。
太常墨庄家，帝命分竹五。
扶摇负劲翮，巨浸落双橹。
谁能极所至，千里看举武。
纷纷轓两朱，局局印一组。
世无元道州，万物气不吐。
次二十一兄
晁冲之（宋代）

忆在长安最少年，酒酣到处一欣然。猎回汉苑秋高夜，饮罢秦台雪作天。

不拟伊优陪殿下，相随于蔿过楼前。如今白发山城里，宴坐观空习断缘。
秋江客思
王知谦（明代）

篱菊堆金木叶丹，江天秋老客衣寒。风高但觉征帆急，金尽那知行路难。

岁月似梭忙里过，江山如画醉中看。从容归去鳌台隐，箬笠蓑衣与钓竿。
游仙六首 其四
严羽（宋代）

朝别简寂观，夜行石径溪。溪光照厓绿，月色正相宜。

石上三道士，颀然好丰姿。手弄金光草，或把珊瑚枝。

冯风招素手，赐我一玉卮。叹我事远游，萧飒朱颜衰。

长林孤月落，羽盖何葳蕤。童童乘之去，弃我忽若遗。

明发阒无睹，但有青鼯啼。
雨霁
张耒（宋代）

丰隆故犯青冥上，列缺应逢返照还。
楼外细蟾呈窈窕，枝间少女故徘徊。
甲申岁首
宋祁（宋代）

故岁时光漏中去，新正甲子卷头开。
迎新送故祗如此，且尽灯前蓝尾杯。
卢汀州 其二
林希逸（宋代）

野涉来南岸帻时，我方为掾久追随。炉熏柳叶同清话，酒嚼梅追几赋诗。

别后京华才一见，病馀山寺谩相期。为公一恸今踰纪，当日交游在者谁。
偈颂七十六首
释子益（宋代）

伏暑未收，金风渐作。
弹指声中，门开楼阁。
过曹娥江
葛绍体（宋代）

依旧临江镇庙门，参差江树带春云。
男儿愧死知多少，我欲重招孝女魂。
水亭送刘颙使还归节度（得低字）
岑参（唐代）

无计留君住，应须绊马蹄。红亭莫惜醉，白日眼看低。

解带怜高柳，移床爱小溪。此来相见少，正事各东西。
送杨吉父伍念父乡试二首
汤显祖（明代）

明远楼前湖水连，月中相对两苍然。
姮娥既有长生药，未必全将与少年。
山友续辞 牛蒡
王质（宋代）

我取友兮得牛蒡，稠丛捷鼠走不上。深山谁伏又谁牵，唇粗舌皴膝头壮。

实虽恶，食不恶，所思兮奚可却，松冈竹墩隔沙泺。
侧犯
陈允平（宋代）

晚凉倦浴，素妆薄试铅华靓。凝定。似一朵芙蓉泛清镜。轻纨笑自捻，扑蝶鸳鸯径。娇懒。金凤享单、记欹翠蝉影。

冰肌玉骨，衫体红绡莹。还暗省。记青青、双鬓旧潘令。梦想鸾筝，后堂深静。何日西风，碧梧金井。
次韵王茶马海棠四绝·王氏花屋海棠
魏了翁（宋代）

宅在道傍如宝坊，一奁明玉颺新妆。
当年共赏人何在，万里相思梦寐香。
玉斧修成月
林希逸（宋代）

我问青天月，如何缺又生。冰轮看碾去，玉斧想修成。

睨视柯谁执，传闻璞孰名。元功无此巧，素魄岂能盈。

兔向圆时捣，蟾因琢夜惊。广寒八万户，技与女娲争。
浪淘沙
白居易（唐代）

海底飞尘终有日，
山头化石岂无时。
谁道小郎抛小妇，
船头一去没回期。
龙州送人赴举
李洞（唐代）

献策赴招携，行宫积翠西。挈囊秋卷重，转栈晚峰齐。

踏月趋金阙，拂云看御题。飞鸣岂回顾，独鹤困江泥。
杏城侍郎以次韵樊山秋柳诗见示仍次原韵奉和 其四
郭曾炘（清代）

陶令门前尽日垂，阑珊情绪有谁知。流红得句聊题恨，傅粉何心学弄姿。

一曲秋娘歌独绝，十年春梦觉应迟。上林故事浑疑信，犹盼回黄转绿时。
送王损之秀才赴举
鲍溶（唐代）

青门珮兰客，淮水誓风流。名在乡书贡，心期月殿游。

平沙大河急，细雨二陵秋。感此添离恨，年光不少留。
和饮酒二十首初夏天气微热方不欲饮偶龚仲和
唐时升（明代）

东海有贫士，本非希世姿。
独立龙门桐，百尺无旁枝。
中含宫徵龙，其外则无奇。
弃置沟渎中，屈辱无不为。
犹然自偃蹇，麒麟安可羁。¤
题刘景明百牛图扇面
杨万里（宋代）

吉语闻田父，新年胜故年。
借侬百觳觫，雨里破荒田。
送杨叔恬应北京辟
梅尧臣（宋代）

昔时见子宛丘下，丞相待子知子贤。
子於文字实赡博，洛客谩子珠盈船。
欲卖明月一寸魄，虽豪售以钱。
通都大邑忽辨宝，直取不犯骊龙涎。
遂伯照乘物，矜夸魏人前。
从兹十二车，光彩生从先。
乾道七年册皇太子四首 其一
郊庙朝会歌辞（宋代）

建储以贤，辟宫于东。典册既备，筮占既从。济济卿士，锵锵鼓钟。

天子戾止，盛哉礼容。
送僧归洛中
齐己（唐代）

赤日彤霞照晚坡，东州道路兴如何。蝉离楚柳鸣犹少，

叶到嵩云落渐多。海内自为闲去住，关头谁问旧经过。

叮咛与访春山寺，白乐天真在也么。
南堂
陆游（宋代）

空堂寂寂暑气清，祗有燕雀无人声。
云头忽移帘影失，雨点乱集荷盘倾。
沟坑水溢鱼鳖喜，庭户风送蛟龙腥。
衣巾汗垢为一洗，呼奴举榻临前楹。
取泉石井试日铸，吾诗邂逅亦已成。
何由探借中秋月，与子同游白玉京。
独立
方回（元代）

午窗睡起懒衣裳，独立楼头数过航。
苔藓瓦连苍晕古，梧桐桅过绿阴凉。
北来话旧玉堂雨，西望怀人白笔霜。
昭君怨·担子挑春虽小
蒋捷（宋代）

担子挑春虽小，白白红红都好，卖过巷东家，巷西家。
帘外一声声叫，帘里鸦鬟入报。问道买梅花？买桃花？
过许氏居
吴芾（宋代）

山崖水畔得幽居，一见令人忆故庐。
幸有山围并水绕，天胡不放我归欤。
咏史诗。鲁城
胡曾（唐代）

鲁公城阙已丘墟，荒草无由认玉除。

因笑臧孙才智少，东门钟鼓祀鶢鶋。
江亭冬望
陆游（宋代）

霜落江清水见鱼，偶来徙倚草亭孤。
云天黯淡常如晚，烟树微茫直欲无。
下泽乘车终碌碌，上方请剑漫区区。
拟将疏逸消豪气，寻罢酒徒寻猎徒。
织妇女
苏拯（唐代）

伊余尽少女，一种饰螓首。徒能事机杼，与之作歌舞。

歌舞片时间，黄金翻袖取。只看舞者乐，岂念织者苦。

感此尝忆古人言，一妇不织天下寒。
寄吴宜之
许棐（宋代）

文公徒弟无多在，学术应如寿数高。好句先教诸子和，垫巾翻被俗人嘲。

湖边茶店同谁坐，井畔柴扉欠我敲。昨夜相思眠不稳，月眉斜印落花梢。
和余汝霖雪七绝
胡寅（宋代）

朱老能诗更谨虔，叶公好学亦穷年。
饥寒共何凌霜操，未羡重裘食万钱。
奉和晦日驾幸昆明池应制
沈佺期（唐代）

法驾乘春转，神池象汉回。双星移旧石，孤月隐残灰。

战鹢逢时去，恩鱼望幸来。山花缇绮绕，堤柳幔城开。

思逸横汾唱，欢留宴镐杯。微臣雕朽质，羞睹豫章材。
春景 新火起新烟
刘辰翁（宋代）

风雨暗绵田，春愁百五天。故人成故俗，新火起新烟。

自用青枫后，何如墨突前。人间寒食改，天上蜡薪传。

当户三星出，齐州九点连。人心思汉德，犹望死灰然。
次韵周圣举四首 其四
汪藻（宋代）

少妇中宵闻马嘶，晓看黄色上脩眉。男儿一为功名死，肯向空山愁秭归。
答春
白居易（唐代）

草烟低重水花明，从道风光似帝京。

其奈山猿江上叫，故乡无此断肠声。
咏孟端溪山渔隐长卷
陶振（明代）

翦裁苍雪出淇园，菌蠢龙头制作偏。
紫笋香浮阳羡雨，玉笙声沸惠山泉。
肯藏太乙烧丹火，不落天随钓雪船。
只好岩花苔石上，煮茶供给赵州禅。
登頫江三绝赵宰增为四复次韵答之·追和
陈造（宋代）

流光何忍太匆匆，一段清欢欻梦中。
赖是缄藏玉雪句，老人他日苦头风。
宿新里馆
钱起（唐代）

愁人待晓鸡，秋雨暗凄凄。度烛萤时灭，传书雁渐低。

客来知计误，梦里泣津迷。无以逃悲思，寒螀处处啼。
谢仙游许宰伯诩立续题名记招饮二首记乃崇清
王迈（宋代）

栽花次第满河阳，谁结寒根桃李场。
鳌在三山惊贔屭，凫飞双李费揄扬。
春风折屐缘闻捷，腊雪开筵重借光。
他日明需大木，桷榱或得入平章。
送刘初平谒会稽范吏部
刘敞（宋代）

刘生大梁客，五十耻独醒。观书泛为通，不肯明一经。

壮岁怀慷慨，边游忍伶仃。担簦售白璧，垂蒯提青萍。

归来面朝士，口写山川形。公侯尽高意，礼数争分庭。

落魄破小节，浮游谢尘冥。诙谐若流輠，捷胜如建瓴。

荏苒混朝市，缤纷迈年龄。有云致官爵，百说无一听。

二子才剑吷，众豪固螟蛉。以兹滞玉帛，亦不羞岩坰。

太尉辟开府，中丞请居廷。拂衣东南走，高揖千岩青。

禹穴发穷宝，雷门叩惊霆。邦侯万人杰，忧国心无宁。

得善辄解榻，发奇肖开硎。抽辞肯听莹，宴旧方淹停。

箬下进醇酎，鉴中结飞铃。高哉鸿鹄心，去矣穷沧溟。
姜子平郑华父见访留饮月下
赵汝燧（宋代）

敲门者谁子，二豪姜与郑。扬袖入长揖，掀髯略常敬。

于时月当阶，籁声断四听。展席交股坐，剧谈飞舌竞。

恃侠争誉己，拈卷索分韵。呼儿注老瓦，酒力快辛硬。

膻荤屏俗馔，梨栗错村饤。杯行无不釂，恐犯诗坛令。
次韵和崔公孺国博西亭感怀
韩琦（宋代）

常虚西馆待高贤，一见襟怀两释然。且叩真诠期进道，不论衰鬓逐凋年。

顽金在矿须当变，逸骥无鞭亦自前。相叩屡辞虽未得，已齐朝市与林泉。
赠淳于公归养
宋湜（宋代）

宦路厌风尘，高堂役梦频。
拜章辞旨切，致政罢光新。
陶令羞为吏，潘生喜养亲。
况登朝序贵，半俸岂忧贫。
咏史四章 其四
刘慎荣（清代）

贱时一市笑，贵时一军惊。石勒忘自许，安能比韩彭。
嘉熙己亥大旱荒庚子夏麦熟
戴复古（宋代）

积雨喜新霁，山禽亦好音。
白云开旷野，红日照高林。
歉岁地惜宝，惠民天用心。
君看大麦熟，颗颗是黄金。
送刘明远客和州
徐玑（宋代）

十载知心友，文才尔独兼。
病谙孤寐乐，贫识茹蔬甜。
冬暖梅花早，年丰酒价廉。
不愁无远信，佳句日应添。
宝鼎现（寿范著林）
陈著（宋代）

著林仙叟，梦境炊得，才香还觉。回首渺，觚棱何处，云与商量浮计小。矮矮屋、半弓来闲地，也著三花两草。沸眼底、鞭风笠雨，不满茶边一笑。

寿骨奇耸神清峭。散人装、游戏尘表。帘昼永、长留雅伴，吟唾宽飞潇洒料。最好是、瑟和琴同调，眉里相看耐老。更绿草、孙枝可意，谱得家传较早。

争指画额儿儿，欢祝处、荷薰吹晓。记兰汤初试，当日风光又到。拚醵饮、任金尊倒。醉把羲娥傲。算万事、都是空花，雪柏霜松镇好。
拟古仍古韵 其十二
魏学洢（明代）

洛阳多丽人，罗袂纷相属。道逢七香车，芳风漾微绿。

夹毂愿借问，来迟去已速。幸我遇狭斜，目远路更促。

彷佛见蛾眉，不用艳妆束。嫣然一流盼，朱颜美如玉。

所思不可见，弹古相思曲。曲中竟何言，理短情自促。

野卉非不香，采之徒踯躅。今日白头吟，昨日黄金屋。
挽张佛子
王柏（宋代）

陟屺虽频莫慰心，见公犹幸母如存。
东山何事遽陈迹，西路如今又断魂。
柳翣忽临新冢道，林花空满旧时园。
一衿和气归何处，化作功名遗子孙。
寄题宜城县射亭
欧阳修（宋代）

作邑三年事事勤，宜城风物自君新。
已能为政留遗爱，何必栽花遗後人。
蔼若芝兰芳可袭，温如金玉粹而纯。
友朋欣慕自如此，何况斯民父母亲。
凤凰台上忆吹箫 买菊数本，杂植苔阶，楚楚可爱
钱湘（清代）

风晚摇姿，霜晨弄色，开来别样鲜妍。向斜阳圃外，移种栏边。

不用华堂斗艳，工位置、酒后灯前。如人淡，乱头粗服，楚楚堪怜。

年年。晚秋时节，消受尽西风，凉梦如烟。总一般清瘦，花亚人肩。

可奈描成瘦影，宵来月、又照离筵。离筵畔，金盘露零，清泪涓涓。
望中有怀
朱长文（唐代）

龙向洞中衔雨出，鸟从花里带香飞。
白云断处见明月，黄叶落时闻捣衣。
耆英会 其二
李廷美（明代）

四人三百一十岁，相知始为鹿鸣会。后来仕路各飞腾，半在朝中半江外。

金犀横带谢与王，事业功名两相配。龚潘白首尚为郎，胸襟洒落春云蔼。

伟哉英达四老成，用舍行藏总无愧。会中同游更五人，惟我庸愚荷遮盖。

朅来宴会少宰堂，百味珍羞杂莼脍。酒行随量坐序年，不偏致身官小大。

古选新诗首首赓，清风明月时时在。圣恩如海长自深，归来岂为宦成怠。

祗今居处贵养心，箧中那用三年艾。
爱山堂 其一
蒋之奇（宋代）

我爱通羊好，民居山作城。眼前无俗事，枕畔有滩声。
再次韵
毕仲游（宋代）

散发行歌意自如，不须身作蠹书鱼。相逢酌酒弹棋外，共杵丹砂试药垆。
春日閒居 其一
佘翔（明代）

浮海吾何敢，龙蛇深自藏。九章怀屈宋，一榻傲羲皇。

老乏还丹诀，贫馀辟谷方。试听渔父曲，吾道属沧浪。
宋传道挽词二首
韩元吉（宋代）

留落东州彦，相期幸卜邻。
筒诗余唱永，樽酒记情亲。
旧国归无日，诸乡见有人。
佳城千载恨，雪涕楚江滨。
颂古十五首
释慧远（宋代）

你爱我笊篱，我爱你木杓。
主山才放高，案山又岌嶪。
居士大同才，将错便就错。
归去来兮天地宽，一对铁槌何处著。
颂古一○一首
释子淳（宋代）

寒月依依上远峰，平湖万顷练光封。
渔歌惊起沙洲鹭，飞放芦花不见踪。
送耿天骘至渡口
王安石（宋代）

雪云江上语依依，不比寻常恨有违。
四十余年心莫逆，故人如我与君稀。
晴後弃雪四首
杨万里（宋代）

滕家仙子六琼娘，煮露为酥不剩浆。
滴作玉虫千万只，一时飞满白云乡。
魏郡别苏明府因北游
李白（唐代）

魏都接燕赵，美女夸芙蓉。
淇水流碧玉，舟车日奔冲。
青楼夹两岸，万室喧歌钟。
天下称豪贵，游此每相逢。
洛阳苏季子，剑戟森词锋。
六印虽未佩，轩车若飞龙。
黄金数百镒，白璧有几双。
散尽空掉臂，高歌赋还邛。
落魄乃如此，何人不相从？
远别隔两河，云山杳千重。
何时更杯酒，再得论心胸。
题鹅湖壁
辛弃疾（宋代）

昔年留此苦思归，为忆啼门玉雪儿。
鸾鹄飞残梧竹冷，只今归兴却迟迟。
楼居杂句五首 其五
周紫芝（宋代）

人间第一东南郡，天上飞来碧峭峰。更乞老僧双不借，为君穿尽玉玲珑。
花光仁禅师以墨戏见寄以小诗致谢
陈瓘（宋代）

禅心已出包区宇，墨海翻腾作雪梅。
三昧笔端俱戏事，定余幽室暗香来。
小雪
戴叔伦（唐代）

花雪随风不厌看，更多还肯失林峦。
愁人正在书窗下，一片飞来一片寒。
下皋杂咏 其五
黄仲昭（明代）

何处偏宜养性灵，无端野趣在林扃。开帘犹恨前邻树，遮却遥山数尺青。
山中
孙一元（明代）

来往不逢人，家在山深处。独鹤忽飞来，风动月中树。
上巳日涧南园期王山人陈七诸公不至
孟浩然（唐代）

摇艇候明发，花源弄晚春。
在山怀绮季，临汉忆荀陈。
上巳期三怀，浮杯兴十旬。
坐歌空有待，行乐恨无邻。
日晚兰亭北，烟开曲水滨。
浴蚕逢姹女，采艾值幽人。
石壁堪题序，沙场好解绅。
群公望不至，虚掷此芳晨。
贺新郎 登龙池绝顶凭虚阁同云臣远公赋
陈维崧（清代）

极目真空阔。倚巉岩、屋峦竞瘦，老松都活。澒洞荒寒非世境，昏晓阴阳荡割。

更古木、冷烟轇轕。虎迹龙湫经过了，一枝筇、几被罡风夺。

才到得，乱蜂末。

峰巅小阁危堪掇。嵌崎嵚，呀然如窦，拳然如钵。只怕石栏凭不稳，败叶欲随秋脱。

况恰对、崖门初豁。我爱湖光能入望，约他年、再与攀萝葛。

看夜半，阳乌渴。
菩萨蛮（邹伯源园木犀，次彭孚先韵）
郭应祥（宋代）

涂黄仙子娇无力。秋花不敢争颜色。风物一番新。从今到小春。

新词仍险韵。赓续惭非称。桃李寂无言。此花名独传。
送钱逊叔出守袭庆赐出身除职
王之道（宋代）

赐对金銮下九天，旋闻熊轼为驱前。
人从芸阁初分直，桂折蟾宫乍得仙。
刺史江山聊复尔，翰林风月自依然。
下车快草东封疏，今去祥符正百年。
桐庐会景亭二首 其一
黄裳（宋代）

物华才思两无穷，来倚栏干万累空。今古坐间山远近，悲欢潮后客西东。

樵楼上下夕阳外，渔网高低烟雨中。想见飞升人只在，留题当识紫玄翁。
次卿与余终日坐竹间以何人有酒身无事谁家多竹门可款为韵余得上七字 其五
周紫芝（宋代）

人命甚脆弱，百岁良逡巡。日月不可恃，齿发宁长新。

但恐㰦欠间，二首仍六身。尘冠急须弹，荷佩便可纫。

愿言同耦耕，永继沮溺尘。会看此水头，有人行问津。
秋景 时菊委严霜
刘辰翁（宋代）

论菊何心傲，生时失众芳。未须多晚节，政似委严霜。

北地飞飞击，东篱冉冉黄。屑冰和露下，薄命有谁当。

客去重阳远，花寒一夜长。朝来有佳色，未放早梅香。
送留君玉高云卿自江阴迁松江四绝
陆文圭（元代）

二君才斡俱优裕，数载相从意未休。
短棹西风吹过柳，相思霜月落南州。
玉楼春（寿尊长）
吴益（宋代）

玉楼春信梅传早。三八芳辰阳复后。称觞喜对一椿高，莱庭双桂森兰茂。

惭无好语为公寿。富贵荣华公自有，请歌诗雅祝遐龄，永如松柏如山阜。
慎思屡以佳篇见贻且俾属和而衰老困于强敌辄为诗以谢之兼简无咎文潜天启
曹辅（宋代）

邓侯清骨如冰瘦，少日文章苦用心。赋罢吹嘘因狗监，诗成传用到鸡林。

阳春白雪无凡曲，流水高山有至音。更唱自存三益友，老来衰病废长吟。
拟自君之出矣二首 其二
王禹声（明代）

自君之出矣，群芳谁共撷。思君如辘轳，宛转长不绝。
寄文刚求蟹
张耒（宋代）

遥知涟水蟹，九月已经霜。
筐实黄金重，螫肥白玉香。
尘埃离故国，诗酒寄他乡。
苦乏西来使，何缘至洛阳。
送乌编修代祀海岳南镇兼简明善隐君
黄溍（元代）

承明退直马如龙，将指祠庭礼数崇。岳色非烟生近甸，川灵藏器出幽宫。

周原共识皇华使，禹穴谁陪太史公。亦见安阳韩处士，为言客鬓已秋蓬。
偈颂二百零五首 其二十四
释正觉（宋代）

巢知风，穴知雨。不用安排，自成规矩。历历靡缘，閒閒何偶。

乐哉林鸟渊鱼，一笑相忘尔汝。
故相国颍公挽歌辞三首 其二
司马光（宋代）

铭旌远明灭，骑吹去低昂。三鼎功名大，重泉日月长。

鹤飞来吊客，牛卧卜连冈。车马还城郭，悲风满白杨。
奉送子之还京师
吕本中（宋代）

日月老投闲，文字今削迹。便然腰十围，欲吐啄三尺。

颇怀平生友，相就语肝膈。诸江好兄弟，夫子眉最白。

词林三二公，子实门下客。布帆千里来，许我间宾席。

阶庭出兰树，户牖照圭璧。诗如驾高浪，万顷随笔力。

宁为首阳饿，不作嬖奚获。乃知工语言，要是饱糠覈。

茫然李杜坛，未免陈蔡厄。出门观善阵，敛手避勍敌。

澄江摇夜霜，岁晚见沙石。钗头罥蛛丝，即有梁宋役。

士生多艰虞，道远自古昔。相期逍遥游，不计天地窄。

名声了三黜，谈笑供百谪。别君为此言，可当绕朝策。
和余子美即事二首
黄公度（宋代）

昏昏午汗浃桃笙，醒眼清诗仗友生。
俘馘遥传泮水捷，琴书初解杏坛盟。
开尊赖有论文酒，舍肉应无遗母羹。
好种桑麻归杜曲，行藏休更问君平。
题倪云林画
弘瞻（清代）

乱山重叠树槎丫，曲径偏宜处士家。想见虚亭吟眺处，夕阳无限绕寒鸦。
武林春日二绝
苏籀（宋代）

何人亹亹共挥麈，有物娟娟散百花。
不向个中吟蓓蕾，久晴风日涨尘沙。
还山吟留别城南诸公
严羽（宋代）

日暮望寒山，怅然归思发。如何山中客，屡看城头月。

山中月明山萝秋，石磴潺湲泻碧流。岩猿久别应惆怅，涧鸟相呼亦共愁。

城南故人与我好，令我忘却归山道。昨夜西窗梦到家，忽惊千嶂芝花老。

朝来舟子促辞君，回首空江语尚闻。别后莫嗟难见面，相思只望岭头云。
次韵和石末公旱天多雨意五首 其四
刘基（明代）

旱天多雨意，悽恻望钩陈。哀吁何时达，愁眉尽日颦。

乾坤三岛浪，岁月两淮尘。莫问和调事，呜呼畎亩人。
寄题成都张宰压云楼二绝
洪咨夔（宋代）

气如轲也生於义，道似参乎任以仁。
乾盖坤舆犹塞破，何难压倒玉嶙峋。
峡路山行即事十首
袁说友（宋代）

老去纡行盍罢休，忙身閒虑足搔头。
林烟岩雾鸟声远，独对遥山无限愁。
云根书院作
谢安时（宋代）

结屋傍云根，溪山似陆浑。钓舟藏荻渚，吟径入花村。

竹月尽满壁，松风时款门。静中元有物，浩气塞乾坤。
寄题洪巨济中大鄱阳园亭四咏 其一 协趣亭
孙觌（宋代）

一邱破天巧，万壑回春姿。使君载酒地，不著鼓吹随。

翛然一幅巾，自与幽人期。水浅欲平杯，风细不满旗。

疏疏残雨里，独理钓鱼丝。
送张调参军侍从归觐荆南因寄长林司空十四曙
卢纶（唐代）

玉勒侍行襜，郗超未有髯。守儒轻猎骑，承诲访沈潜。
云势将峰杂，江声与屿兼。还当见王粲，应念二毛添。
戊子十一月二十四日拜叠山先生于双桐驿盖先伯见山同丙辰理宗亲擢也先生叙旧好言同心焉明日中赋二诗为别
何中（元代）

吴门白日落，孤妾悲洞房。徙倚无所归，朔风满罗裳。

昔为春柳无，今作秋菊黄。芳景不速尽，愁心与俱长。

逝者魂魄在，九京共徜徉。粲粲河吐水，萧萧天雨霜。

出门即远道，死生永相望。
得杨十七书见报所居近种花木诗
刘攽（宋代）

堪忧虽陋巷，寓兴即名园。似得壶公乐，如吹黍谷暄。

艳花争献笑，芳草共忘言。近种南轩竹，春来亦有孙。
和振上人秋夜怀士会
王昌龄（唐代）

白露伤草木，山风吹夜寒。遥林梦亲友，高兴发云端。

郭外秋声急，城边月色残。瑶琴多远思，更为客中弹。
和尹懋秋夜游灉湖
张说（唐代）

坐啸人事闲，佳游野情发。山门送落照，湖口升微月。

林寻猿狖居，水戏鼋鼍穴。朔风吹飞雁，芳草亦云歇。
送襄陵令李君
欧阳修（宋代）

绿发襄陵新长官，面颜虽老渥如丹。
折腰聊为五斗屈，把酒犹能一笑欢。
红枣林繁欣岁熟，紫檀皮软御春寒。
民淳政简居多乐，无苦思归欲挂冠。
即事 其一
李流谦（宋代）

懒步东阡与北溪，一春心赏苦多违。堕红藉藉痴蜂醉，稚绿阴阴乳燕飞。

去国三年应自笑，封侯万里不如归。门前车马能来否，午睡醒来独掩扉。
霜晴
方回（元代）

霜晴暖意融，閒步日阴中。
摘菊惊黄蝶，移葵堕碧虫。
不因机偶动，但见色俱同。
天地诗人少，谁怜有此翁。
游章台寺和小修韵 其四
袁宏道（明代）

碧渚新琅玕，入门碎影寒。么弦将水听，青黛作烟看。

且乐时花艳，休悲故垄残。南威他自美，兴废岂相干。
寄黄几复
黄庭坚（宋代）

我居北海君南海，寄雁传书谢不能。
桃李春风一杯酒，江湖夜不十年灯。
持家但有四立壁，治病不蕲三折肱。
想见读书头已白，隔溪猿哭瘴溪藤。(想见 一作：想得)
议论吟
邵雍（宋代）

事苟非，自有异。
事苟是，安有二。
资福训童行颂 其十一
释怀深（宋代）

香积厨中好用心，五湖龙象在丛林。瞻星望月虽辛苦，须信因深果亦深。
游锦堂后园
李俊民（金朝）

妆点园林次第新，野花无数不知名。即时唤起闲中兴，惭愧陶家趣未成。
怡山长庆寺
李覯（宋代）

行行金碧里，气象怳如春。
不记来时路，自嫌衣上尘。
院香知有佛，僧静似无人。
十载京华梦，相逢一欠申。
郑州城外望密县诸山作
殷奎（明代）

郑州西南数峰青，出门见之车为停。濠梁至此千馀里，醉眼今朝方始醒。
齐天乐 眼镜
杨抡（清代）

现前便是光明藏，依然那时年少。有影双圆，无花并蒂，阁住鬓少轻巧。

纤翳净扫。怪隔一层云，转增分晓。幸未深深，比量依约近寅卯。

当年曾见古道。静观还自得，和月幽抱。青白徒翻，妍媸莫辨，短处偏逢嘲笑。

今番了了。恍世界琉璃，顿消烦恼。解识连环，镜中人更好。
驼山冷翠亭为伍国开赋 其五
李孙宸（明代）

江村何必异蓬莱，竹里疏棂面面开。雨后花光疑幻出，峰前山势欲飞来。

眠高自稳青萝石，眺远频呼浊酒杯。草就太玄嘲懒解，汉庭谁识子云才。
次韵和崔公孺国博游兴国寺广严院
韩琦（宋代）

绀园南北压通寰，气象超然出世间。只见庄严尊十地，不须微世说三山。

浮云自缚春春失，真境无尘事事闲。我有归依殊胜愿，吏文常扰几时还。
石头民为庾亮歌二首 其一
佚名（魏晋）

庾公上武昌，翩翩如飞鸟。庾公还扬州，白马牵旒旐。
瑞鹤仙 寿刘庶仙
王夫之（明代）

桃花开也未，有酥雨微晴，烂熏春醉。何须倾绿蚁，弄嫩柳莺背。

春醅香腻，綵衣新试，更昨岁、兰开双穗。此芳辰不乐，何如尘世，原同儿戏。

曾记牡丹月下，琴轩春早，笑歌声沸。年华弹指，渐两鬓，霜华缀。

看江山，一晌蜃楼闪烁，烟波杳霭无际。只壶公壸里，韶光一色，彤云多丽。
宁宗郊祀二十九首
学士院（宋代）

兰豆既升，簋簋既登。
礼人俎实，乡贵牲{左月右烝}。
时乃告弃，哭用毕兴。
祚我皇基，介福是膺。
深恩
孙原湘（清代）

手缄瑶札报知音，昨夜云窝昨夜衾。蝶梦正酣香万顷，鸡声偏断刻千金。

花缘露重翻含泪，烛为风流尽吐心。自把深恩酬至爱，如何转说受恩深。
韩信钓台
鲁克恭（清代）

垂钓自严濑，高风属后来。假王空自大，真主岂无猜。

走狗论功业，藏弓失将才。涕零滩上士，匪直为君哀。
泛溪夜回寄道玄上人
许浑（唐代）

南郭烟光异世间，碧桃红杏水潺潺。猿来近岭猕猴散，

鱼下深潭翡翠闲。犹阻晚风停桂楫，欲乘春月访松关。

几回策杖终难去，洞口云归不见山。
孝宗皇帝杜甫万丈潭诗御书赞
岳珂（宋代）

于戏中兴，驻跸东南。江沱之安，匪帝所堪。飙起霆驱，沛泽以甘。

匪于望霓，意则可探。念昔臣甫，赋万丈潭。谓彼应龙，潜雺隐岚。

岂嵌窦是即，岂泉石是耽。救民一心，大造实参。方阳初骄，民忧未惔。

彼界此疆，饮瓢粟甔。遵养必时，毕毓毕涵。亦既太甚，炎威孔燂。

播奏之艰，□□孰餤。必其来苏，以溉以覃。帝惟明习，讵不我谙。

升自天衢，时乘其骖。视此沸炉，而忍弗戡。维宁亲是先，匪乐之酣。

维复雠是怀，匪垢之含。郁郁久居，若古有谈。毋功之幸成，而德之或惭。

臣谓此心，与天地三。龙变难谌，龙髯已毵。心画之昭，贲于宝函。
再赋红梅
王洋（宋代）

为怯清宵短，然膏约凭栏。
颊疑西子醉，花误北人看。
点露燕支破，啼妆风雨残。
莫嫌翠袖薄，犹得护春寒。
穷兔谣二首 其一
司马光（宋代）

鹘翅崩腾来九霄，兔命迫窄无所逃。秋毫就死忽背跃，鹘拳不所还飞高。

安知韩卢复在后，力屈但作婴儿号。少年只取一快乐，谁念草根腥血毛。
郡楼
龚璛（元代）

久客有远思，肩舆登郡楼。
聊为避暑饮，更学御风游。
叠翠城南面，双虹水北流。
流将五湖去，叶叶采蘋舟。
江村晚景
叶颙（元代）

野水溪桥外，荒村八九家。雨晴渔网晒，风定酒旗斜。

红树霜江叶，黄芦月岸花。何当从此隐，重整钓云槎。
草堂
洪咨夔（宋代）

严武能诗甫亦诗，诗名相轧便相疑。
思量世上交游事，大似诗名更可知。
神宗皇帝挽词三首 其一
黄庭坚（宋代）

文思昭日月，神武用雷霆。制作深垂统，忧勤减梦龄。

孙谋开二圣，末命对三灵。今代谁班马，能书汗简青。
闻无愧夜会二三君子戏呈二十八字
强至（宋代）

烛边醉脸拟融酥，盏畔歌喉欲贯珠。
应念东家多病叟，静披宽褐拥红炉。
瞻彼南山
司马光（宋代）

赫赫明胆，天命有严，
命我祖考，九土是监。
倭馯之东，蛮蜑之南。
享献有时，靡敢不詹。
必兹余文，复阁岩岩。
万世是承，四方是瞻。
高闲上人
张祜（唐代）

座上辞安国，禅房恋沃州。道心黄叶老，诗思碧云秋。

卷轴朝廷饯，书函内库收。陶欣入社叟，生怯论经俦。

日色屏初揭，风声笔未休。长波溢海岸，大点出嵩丘。

不绝羲之法，难穷智永流。殷勤一笺在，留著看银钩。
养蔬四首为汉府教授王先生作 其四
王褒（两汉）

御冬当旨蓄，应得治芳园。挂壁藏新种，培泥拥宿根。

萍齑怜凤炙，玉糁诧熊蹯。拟作冰壶传，雄才独讨论。
减字浣溪沙·闲把琵琶旧谱寻
贺铸（宋代）

闲把琵琶旧谱寻，四弦声怨却沉吟。燕飞人静画堂深。
欹枕有时成雨梦，隔帘无处说春心。一从灯夜到如今。
宿灵泉寺二首 其一
刘跂（宋代）

石磴排林端，路转阴岭滑。侧身长风外，凛落天为阔。

冉冉光风浮，金轮起天末。
朱仲文编修还江西，诸公分题赋诗为饯。予适
贡师泰（元代）

瓜洲渡口山如浪，扬子桥头水似云。
夹岸芙蕖红旖旎，满汀杨柳绿纷纭。
一杯酒向今朝别，万里船从此地分。
他日重来须舣棹，莫教惊散白鸥群。
入邑道中三首
许月卿六（宋代）

苒苒岁除佳树少，行行高处烈风多。
世间无若归田好，其奈吾生未老何。
答王按治求乃翁挽四绝 其一 乐善堂
陈献章（明代）

乐善机应熟，垂声教不穷。江山无尽意，犹在典刑中。
次韵谊夫九日忆去岁共游东林
李石（宋代）

菜饱无期岁已侵，高谈何处著幽深。二年旅寄不堪说，九日盟寒那复寻。

此地有时容醉玉，寒花无数吐秋金。与君成是无诗句，闻道西山似竹林。
偈颂六十八首
释法薰（宋代）

七十九年间，大地遭欺诳。
且喜葛藤根，今朝曝地断。
后代儿孙，三马九乱。